U ovom članku pokušali smo da ukažemo na mlade lavove na alternativnoj sceni kojoj mnogi lepe smrtovnice, međutim, koja ne samo da nije na aparatima već puca od života i novih ideja. „Novi“ ili „mladi“ je škakljiv pojam oko čega se može polemisati, ali ovde smo se fokusirali na izvođače koji su u „žižu interesovanja“ došli prethodne dve godine. Lista je žanrovski dosta raznolika, a ukoliko smo nekog propustili, slobodno svoje predloge pišite u komentarima ispod teksta.

STEPA – Beograd

Ovaj kvartet sebe opisuje kao amerikana bend, odnosno njihov muzički izražaj se može okarakterisati kao američki folk zvuk sa primesama psihodeličnog popa i indi-roka. Prošle godine dobili su značajniju pozornost najviše zahvaljujući debi EP izdanju, gde su se posebno istakli singlovi „Next Time“ i „See Me“.

IGRALOM – Niš

Igralom je tročlani niški bend koji čine Mladen Marjanović (gitara, prateći vokali), Dimitrije Simović (vokal, bas gitara) i Marko Tomović (bubanj i perkusije). Bend postoji od juna 2015. godine i iza sebe imaju već brojne svirke i album prvenac “Pogrešna poznanstva“. Zvuk i gruv grupe su od samog početka primarno usmereni ka muzici Zapadne Afrike – pustinjskom bluzu iz Sahare. Prisutan je i ogroman uticaj rokenrola i alternative, pogotovu srpskog novog talasa. Bend trenutno radi na drugom albumu, koji će izdati pod budnim okom Krisa Ekmana (Chris Eckman, Glitterbeat records/Walkabouts).

KLOTLJUDI – Beograd

Nekadašnji trio sada je brojčano, ali i kvalitativno jači. Na svom premijernom izdanju „Svi oće voće“ doneli su mešavinu The Velvet Undergrounda i The Stoogesa, recimo, a njihov garažni rok zvuk oplemenjen je klavijaturama.

NAĐA – Novi Sad

Mlada novosadska kantautorka Nađa je već poznato ime na domaćoj sceni pošto neumorno radi i stvara, a poseban akcenat stavlja na živu izvedbu svoje muzike i vrlo je aktivna kada je reč o koncertnim nastupima. U dosadašnjoj karijeri objavile je mini album „Venus in Gemini“, a ukoliko su St. Vincent, Anna Calvi i Sufjan Stevens, velika je verovatnoća da će vam se svideti ono što Nađa radi.

JOHANBRAUER – Beograd

Moćna kombinacija garažnog roka i post panka uz nesputanu energiju na živim nastupima jeste ono što karakteriše mladi beogradski trio. Polako grade svoju bazu fanova, a nedavno su ponovo nastupali kao predgrupa Repetitoru gde su, nesumnjivo, pokupili simpatije svih prisutnih.

BUČ KESIDI – Pančevo

O sastavu Buč Kesidi imali ste već prilike da čitate na ovom portalu. Pored toga da momci i dalje nesmetano praše i osvajaju novu publiku na raznim meridijanima debi albumom “Posesivno-ospulsivni hospul”, treba dodati da će uskoro predstaviti novo izdanje koje fanovi sa nestrpljenjem iščekivaju.

GAZORPAZORP – Beograd

Bend koji u poslednje vreme diže dosta prašine sastavljen je od četiri momka koji su do zuba naoružani masnim gitarskim rifovima i koji, ako nastave ovako žestoko da prže, imaju sve predispozicije da ostvare zapažene uspehe, ne samo na ovom prostorima.

PRLJAVE SESTRE – Niš

Prljave Sestre su rokenrol bend koji kroz garažni zvuk spaja uticaje rokabilija, ritma i bluza, amerikane i indi roka. U aprilu prošle godine objavili su samozvani debi album za Lampshade Media etiketu, a njihova muzika „bazirana je na frenetičnim bubnjevima, distorziranom basu i čvrstom, neupeglanom gitarskom zvuku, na ivici mikrofonije“.

DOGS IN KAVALA – Beograd

Kombinacija garažnog i psihodeličnog roka iz šezdesetih i sedamdesetih godina prošlog veka sa savremenom muzikom uz melodije koje instantno podstiču na igru, glavno je obeležje ovog trija. Ogroman deo njihovog stvaralaštva oslanja se na improvizaciju i želju da spoje retro sa modernim zvukom uz pomoć raznih efekata.

LARSKA – Kragujevac

Trio koga čine dvojica basista i bubnjar svira mešavinu grandža i stoner roka sa uplivima psihodelije i njuvejva, a nije im strano eksperimentisanje sa raznovrsnim efektima.

PALMS VOICE – Beograd

Boris Milanović nije novo ime na muzičkoj sceni, ali njegov novi projekat Palms Voice jeste. Kako sam muzičar kaže, pesme su nastale u kreativno najuzbudljivijem i najplodnijem periodu njegovog dosadašnjeg bavljenja muzikom, pa ukoliko volite taj miks pop zvuka i elektronike a la Ariel Pink, Chvrches, Crystal Castles ili Depeche Mode, nema bojazni da će vam se dopasti i ovaj album.

VIN TRISTE – Beograd

Sveženski minimalistički alternativni rok bend sa elementima psihodelije koga krase dinamična ritam sekcija i melanholične melodije. Svoje delovanje devojke su otpočele krajem 2016. godine u studiju Sova u BIGZ-u, a još uvek se očekuje njihov prvenac.

BOHEMIJA – Niš

U pitanju je petočlana grupa čiji je lider Janko Džambas, koji je i najzaslužniji za produkciju albuma prvenca „Sve naopako“ objavljenog prošle godine za Pop depresiju. „Nasledili smo ovaj siv svet, na nama je da ga krečimo“, poručuju iz benda, koju su početnu viziju stvaranja „progresivne pop muzike“ podigli na jedan zavidno visok nivo.

PAPER ANIMALS – Beograd

Super simpatični indi rok sastav čija je muzika isprepletana elementima pop i alternativne rok muzike. U principu, numere im obiliju melanholičnim tonovima, ali provuče se tu i koja vesela melodija. Sanjivi vokal Sofije Nedeljković, ubitačna ritam sekcija i interesantna gitarska rešenja daju nadu da bend može da stvara zaista kvalitetne stvari u budućnosti.

STIFF BUSCEMI – Novi Sad

Možda i najmlađi, po stažu, bend na ovoj listi. Polovina ovog četvoročlanog sastava poznata nam je iz benda Wolfram (gitarista i bubnjar), a do sada su imali svega par zvaničnih svirki. U pitanju je instrumentalna muzika sa pregršt stoner uticaja i moćnim i sveprožimajućim solažama koje dominiraju u pesmama.

ŠAJZERBITERLEMON – Beograd

Iako su prvi zvanični nastup imali još sredinom 2014. godine, pravu i zasluženu pažnju ŠBL dobijaju tek prošle godine. U međuvremenu je došlo do personalnih promena u bendu, sada su tu Ana, Mario i Jovan, objavili su najpre prvi videospot, a zatim i mini izdanje koje se sastoji od pet pesama. I oni ako nastave da rasturaju ovako, smeši im se svetla budućnost.

HARLEKIN – Inđija

Atmosferični dark pop sastav iz Inđije aktvan je sigurno već tri godine, ali tek u jesen 2017. objavljuju solidno debi ostvarenje „Tornik“. Impresivne vokalne sposobnosti Jovane Kovačević dominantna su snaga grupe, te uz kompleksne sonične teme koje stvaraju ostali članovi benda čini da ovaj višečlani bend zvuči besprekorno.

SITZPINKER – Beograd

Trio je nastao u septembru 2017. godine, a čine ga Danilo Ilić na bubnju, Pavle Trifunović na bas gitari i njihov spiritualni vođa Dunja Mijačić za mikrofonom. Inspirisani garažnim zvucima američke indi rok scene, distortiranim zvucima grandža i pop hitovima ranih 2000-ih, bend predstavlja pravi mali dragulj. Uskoro očekujemo njihov EP.